

Poštovani,

Matematički fakultet Univerziteta u Beogradu i Matematički institut SANU, u saradnji sa brojnim visokoškolskim, naučnoistraživačkim i drugim institucijama i udruženjima, organizuju XLVIII Simpozijum o operacionim istraživanjima SYM-OP-IS 2021. Ove godine, Simpozijum će biti održan u periodu od 20. do 23. septembra 2021. godine u hotelu Royal Spa u Banji Koviljači, jednoj od najlepših banja u Srbiji.

SYM-OP-IS je skup sa dugom tradicijom, koji od 1974. svake godine okuplja istraživače, predstavnike privrede i stručnjake iz oblasti operacionih istraživanja. Ciljevi SYM-OP-IS-a su razmena naučnih i stručnih informacija, iskustava i prezentovanje novih rezultata u razvoju i primeni metoda, modela i tehnika operacionih istraživanja. Simpozijum se sastoji od plenarnih predavanja i brojnih sekcija kroz koje se podstiče razmena između različitih oblasti optimizacije, nauke i industrije i omogućava sinteza teorijskog i praktičnog znanja iz operacionih istraživanja. Ove godine, u spisak programskih oblasti uvrštena je i Specijalna sekcija o VNS metodi i njenim primenama, posvećena 45-godišnjem naučnom radu profesora Nenada Mladenovića , kao i njegovom 70-tom rođendanu.

Radovi ili apstrakt se prijavljuju putem Eeasy Chair sistema. Prihvaćeni radovi biće štampani u Zborniku radova koji će biti elektronski dostupan pre početka konferencije. Odabrani radovi će dobiti mogućnost da budu publikovani u specijalnim izdanjima sledećih časopisa: Yugoslav Journal of Operations Research ‒ YUJOR, International Journal for Traffic and Transport Engineering – IJTTE, Military Technical Courier.

Rok za prijavu radova ili apstrakata je 31. maj 2020. godine.

Informacije o prihvatanju radova ili apstrakata biće poslate do 15. juna 2021.

Rok za plaćanje kotizacije: 20 avgust, 2021.

Dodatne informacije u vezi sa Simpozijumom mogu se pronaći na sajtu

konferencije [symopis2021.matf.bg.ac.rs](https://symopis2021.matf.bg.ac.rs/).

U ime Programskog i Organizacionog odbora SYM-OP-IS-a 2021 pozivamo Vas da svojim učešćem doprinesete očuvanju tradicije i kvaliteta ovog skupa.

Ko-predsednici Programskog odbora

* Prof. dr Dragan Urošević
* Prof. dr Milan Dražić

Predsednik Organizacionog odbora

* Prof. dr Zorica Stanimirović

SYM-OP-IS 2021 Organizacioni odbor

E-mail: [symopis2021@matf.bg.ac.rs](https://webmail.matf.bg.ac.rs/squirrelmail/src/compose.php?send_to=symopis2021%40matf.bg.ac.rs)